Document ID: 32001D0746

Απόφαση της Επιτροπής
της 17ης Οκτωβρίου 2001
για παροχή συμπληρωματικών εγγυήσεων σχετικά με τη νόσο του Aujeszky για τους χοίρους που προορίζονται για ορισμένα μέρη του εδάφους της Γερμανίας καθώς και για την τροποποίηση των αποφάσεων 93/24/ΕΟΚ, 93/244/ΕΟΚ και 2001/618/ΕΚ
[κοινοποιηθείσα υπό τον αριθμό Ε(2001) 3099]
(Κείμενο που παρουσιάζει ενδιαφέρον για τον ΕΟΧ)
(2001/746/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 64/432/ΕΟΚ του Συμβουλίου, της 26ης Ιουνίου 1964, περί προβλημάτων υγειονομικού ελέγχου στον τομέα των ενδοκοινοτικών συναλλαγών βοοειδών και χοιροειδών(1), όπως τροποποιήθηκε τελευταία από την οδηγία 2000/20/ΕΚ(2), και ιδίως το άρθρο 10 παράγραφος 2,
Εκτιμώντας τα ακόλουθα:
(1) Οι συμπληρωματικές εγγυήσεις στο ενδοκοινοτικό εμπόριο των χοίρων που αφορούν τη νόσο του Aujeszky και οι κατάλογοι των εδαφών στα κράτη μέλη που είναι απαλλαγμένα από αυτή τη νόσο και όπου εφαρμόζονται εγκεκριμένα προγράμματα ελέγχου της νόσου θεσπίζονται στις αποφάσεις 93/24/ΕΟΚ(3) και 93/244/ΕΟΚ(4), της Επιτροπής όπως τροποποιήθηκαν τελευταία από την απόφαση 2000/280/ΕΚ(5) και οι οποίες θα καταργηθούν από την 1η Ιουλίου 2002 και θα αντικατασταθούν από την απόφαση 2001/618/ΕΚ(6).
(2) Σε ορισμένα μέρη του εδάφους της Γερμανίας εφαρμόστηκε ένα πρόγραμμα εξάλειψης της νόσου του Aujeszky, το οποίο είχε εγκριθεί από την απόφαση 95/210/ΕΟΚ της Επιτροπής(7).
(3) Σε σχέση με αυτό το πρόγραμμα εξάλειψης χορηγήθηκαν στη Γερμανία, με την απόφαση 95/211/EΚ(8), της Επιτροπής που τροποποιεί την απόφαση 93/244/ΕΟΚ, ορισμένες συμπληρωματικές εγγυήσεις σε σχέση με τη νόσο του Aujeszky για χοίρους που προορίζονται για αυτά τα τμήματα του εδάφους της.
(4) Η Γερμανία θεωρεί ότι τα ομόσπονδα κράτη Hessen, Schleswig-Holstein, Saarland, Αμβούργο, Βρέμη και Βερολίνο είναι τώρα απαλλαγμένα από τη νόσο Aujeszky και υπέβαλε δικαιολογητικά έγγραφα στην Επιτροπή, όπως προβλέπεται σχετικά στο άρθρο 10 της οδηγίας 64/432/ΕΟΚ.
(5) Το πρόγραμμα θεωρείται ότι ήταν επιτυχές όσον αφορά την εξάλειψη αυτής της νόσου από τα σχετικά ομόσπονδα κράτη.
(6) Οι αρχές της Γερμανίας εφαρμόζουν για τις κινήσεις των χοίρων στο έδαφός τους κανόνες τουλάχιστον ισοδύναμους με αυτούς που προβλέπονται από τις συμπληρωματικές εγγυήσεις που καθορίζονται στην κοινοτική νομοθεσία.
(7) Αυτές οι συμπληρωματικές εγγυήσεις δεν πρέπει να ζητούνται ωστόσο από κράτη μέλη ή περιοχές των κρατών μελών οι οποίες θεωρούνται απαλλαγμένες από τη νόσο Aujeszky.
(8) Οι αποφάσεις 93/24/ΕΟΚ, 93/244/ΕΟΚ και 2001/618/ΕΚ πρέπει να τροποποιηθούν ώστε να συμπεριληφθούν τα ομόσπονδα κράτη Hessen, Schleswig-Holstein, Saarland, Αμβούργο, Βρέμη και Βερολίνο στη Γερμανία στον κατάλογο των εδαφών ή των περιφερειών των κρατών μελών που είναι απαλλαγμένα από τη νόσο Aujeszky και να αφαιρεθούν αυτά τα ομόσπονδα κράτη από τον κατάλογο των εδαφών όπου εφαρμόζονται εγκεκριμένα προγράμματα ελέγχου της νόσου.
(9) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης κτηνιατρικής επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Το παράρτημα I της απόφασης 93/24/ΕΟΚ και το παράρτημα I της απόφασης 2001/618/EΚ αντικαθίστανται από το παράρτημα I της παρούσας απόφασης.
Το παράρτημα I της απόφασης 93/244/EΟΚ και το παράρτημα II της απόφασης 2001/618/EΚ αντικαθίστανται από το παράρτημα II της παρούσας απόφασης.
Άρθρο 2
Η παρούσα απόφαση εφαρμόζεται από τις 15 Οκτωβρίου 2001.
Άρθρο 3
Η παρούσα απόφαση απευθύνεται σε όλα τα κράτη μέλη.
Βρυξέλλες, 17 Οκτωβρίου 2001.

Labels: 3
0
18
6